ঠাণ্ডা থেকে হঠাৎ উপমহাদেশে গরমে চলে আসায় চরম সমস্যায় পড়েছেন অস্ট্রেলিয়ান ক্রিকেটাররা। প্রথমে বাংলাদেশ, তারপর ভারতের বিরুদ্ধে প্যাচপ্যাচে গরমে খেলতে হবে অজি ক্রিকেটারদের। এই গরমে রীতিমতো ত্রাহি ত্রাহি অবস্থা অস্ট্রেলিয়ান ক্রিকেটারদের। রবিবারেই শুরু হচ্ছে প্রথম টেস্ট। তার আগে মঙ্গলবার অনুশীলনের মাঝে ঢাকায় মাথা ঘুরে পড়ে গেলেন গ্লেন ম্যাক্সওয়েল।
বর্তমানে বাংলাদেশে বন্যা পরিস্থিতি। আর্দ্রতা লাগামছাড়া। প্রচণ্ড বৃষ্টির সঙ্গেই চড়ছে অস্বস্তির মাত্রা। এই আবহাওয়ার সঙ্গে মানিয়ে নেওয়া আপাতত চ্যালেঞ্জ অজি ক্রিকেটারদের। মঙ্গলবারে এই আবহাওয়াকে সঙ্গী করেই ঢাকার মাঠে অনুশীলন শুরু করেছিল অস্ট্রেলিয়া। প্রায় তিন ঘণ্টা ধরে ঘাম ঝড়ান অজি ক্রিকেটাররা। ত্রয়ী পেসার জোস হ্যাজেলউড, প্যাট কামিন্স এবং জ্যাকসন বার্ড নিজেদের নিংড়ে দেন। তবে অনুশীলন শেষ হওয়ার আগেই হিটস্ট্রোকে আক্রান্ত হন ম্যাক্সওয়েল।
পরে নিজের অসুস্থতার কথা জানাতে গিয়ে তারকা অলরাউন্ডার জানান, ‘‘মঙ্গলবারের পরিস্থিতি বেশ খারাপ ছিল। রাত ও সকালে ক্রমাগত বৃষ্টির পর আর্দ্রতা যেন আরও বেড়ে গিয়েছিল। তাই আমাদের বেশ ঘাম ঝড়াতে হচ্ছিল।’’ পরিবেশের সঙ্গে মানানোর জন্য ক্রান্তীয় আবহাওয়ায় ডারউইন-এ প্রাক-ট্যুর সেরে এসেছেন অস্ট্রেলিয়ানরা। তা সত্ত্বেও টিপিক্যাল উপমহাদেশীয় আবহাওয়ায় ‘আক্রান্ত’ হতে হল ম্যাক্সওয়েলকে।